Εισβολή στη Γιουγκοσλαβία
Η εισβολή στη Γιουγκοσλαβία (επίσης γνωστή ως "Επιχείρηση 25") άρχισε στις 6 Απριλίου 1941, με την εισβολή των δυνάμεων του Άξονα στο Βασίλειο της Γιουγκοσλαβίας, και έληξε με την άνευ όρων παράδοση του Βασιλικού Γιουγκοσλαβικού Στρατού στις 17 Απριλίου. Η διαταγή για την εισβολή ήταν ενσωματωμένη στην «Οδηγία του Φύρερ Νο25», που εξέδωσε ο Αδόλφος Χίτλερ, στις 27 Μαρτίου 1941, μετά το Γιουγκοσλαβικό πραξικόπημα. Μαζί με τον Ελληνοϊταλικό πόλεμο του 1940, τη Γερμανική εισβολή στην Ελλάδα και τη Μάχη της Κρήτης, η εισβολή στη Γιουγκοσλαβία αποτέλεσε μέρος της γερμανικής Βαλκανικής Εκστρατείας του Β΄ Παγκοσμίου Πολέμου.